እንደ አብዛኛው ወጣት ወቅታዊ ጉዳዮችን እከታተል ነበር፡፡ በተለይ ከ1992 ዓ.ም በኋላ የነበሩ የፖለቲካ እንቅስቃሴዎች ለየት ያለ መልክ ነበራቸው፡፡ እኔም ነፍስ አውቄ መጠየቅ ስጀምር እንደ አጋጣሚ የ1996 እና 1997 ዓ.ም ተከታትለው የመጡ የፖለቲካ እንቅስቃሴዎች ነበሩ፡፡ ህብረት እና ቅንጅት መንግስት ሊሆኑ የሚያስችላቸውን እንቅስቃሴ ሲያደርጉ ነበር፡፡ ያኔ እኔ፣ አሁን የካቲት 12 የተባለው በቀድሞ ስሙ መነን ነበር የምማረው። ተማሪ በነበርኩበት ወቅት ነው የቅንጅትንና የህብረትን እንቅስቃሴ እከታተል የነበረው፡፡ በቤት ውስጥም ጥሩ ግንዛቤ ስለነበራቸው እነ ጦቢያን የመሳሰሉ መፅሄቶች ይመጡ ነበር፡፡ እነሱን በስፋት የማንበብ ዕድሉ ነበረኝ፡፡ በዚህ ሁኔታ ገና የሁለተኛ ደረጃ ተማሪ እያለሁ ፖለቲካውን ለመረዳት ጥረት አደርግ ነበር፡፡ በኋላም የዩኒቨርሲቲ ተማሪ ሆኜ 97 ላይ የቅንጅትና የህብረትን የምረጡን ቅስቀሳ ከጓደኞቼ ጋር ሆኜ አግዝ ነበር፡፡ ከዚያም የአንድነት መመስረት ሲመጣ ዩኒቨርሲቲ ሆኜ በቅርበት እከታተል ነበር፡፡ እደግፍም ነበር፡፡ በኋላ በ2004 ዓ.ም አካባቢ ሰማያዊን ለመመስረት ሲጠነሰስም ሁኔታውን ሳይ መስራቾቹ ወጣቶች ናቸው፤ እንደ ፖለቲካ ፓርቲ ሳይሆን እንደ የነፃነት ታጋዮች ነበር የሚንቀሳቀሱት፤ በሚያዘጋጁት ሰላማዊ ሰልፍ እሳተፍ ነበር፡፡ በኋላ ኢ/ር ይልቃል የተወሰኑ ልጆችን አነጋግሮን ወደ ፓርቲው እንድንገባ፣ ከዚያም ወደ አመራርነቱ እንድንመጣ አድርጎናል፡፡ በወቅቱ ለመብትና ለነፃነት ነበር የምንታገለው እንጂ ለፖለቲካ ትግል አልነበረም፡፡ በዚህ መልኩ ነው 2005 ዓ.ም ላይ ፓርቲውን የተቀላቀልኩት፡፡
